Document ID: 32013R0035

KOMISJONI MÄÄRUS (EL) nr 35/2013,
18. jaanuar 2013,
millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses dimetomorfi, indoksakarbi, püraklostrobiini ja trifloksüstrobiini jääkide piirnormidega teatavates toodetes või nende pinnal
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ (1) muutmise kohta, eriti selle artikli 14 lõike 1 punkti a,
ning arvestades järgmist:
(1)
Indoksakarbi, püraklostrobiini ja trifloksüstrobiini jääkide piirnormid on sätestatud määruse (EÜ) nr 396/2005 II lisas ja III lisa B osas. Dimetmorfi jääkide piirnormid on sätestatud määruse (EÜ) nr 396/2005 III lisa A osas.
(2)
Seoses kasutusloa andmisega toimeainet dimetomorfi sisaldava taimekaitsevahendi kasutamiseks lehtkapsaste, eskariooli, salatkressi ja ameerika kollaka puhul on esitatud määruse (EÜ) nr 396/2005 artikli 6 lõike 1 alusel taotlus muuta kehtivat jääkide piirnormi.
(3)
Indoksakarbiga seoses esitati selline taotlus maasikate, vaarikate, hiina kapsa, põldkännaku, eskariooli, salatsiguri, kaunadega ubade, hispaania artišoki, apteegitilli, rabarberi ja sojaubade puhul. Püraklostrobiiniga seoses esitati selline taotlus lehtkapsaste, suhkrumaisi, maisi, hirsi ja sorgo puhul. Trifloksüstrobiiniga seoses esitati selline taotlus talisibulate ja artišokkide puhul.
(4)
Kooskõlas määruse (EÜ) nr 396/2005 artikli 6 lõigetega 2 ja 4 esitati seoses dimetomorfiga taotlus õisikkapsaste, peakapsa, lehtsalati, selleri, küüslaugu, sibulate ja šalottsibulate puhul.. Taotleja väidab, et dimetomorfi lubatud kasutamine selliste põllukultuuride puhul Ameerika Ühendriikides ja Kanadas põhjustab jääke, mis ületavad määruse (EÜ) nr 396/2005 kohast jääkide piirnormi, ja et jääkide piirnorme on vaja suurendada, et vältida kaubandustõkkeid kõnealuste põllukultuuride importimisel.
(5)
Määruse (EÜ) nr 396/2005 artikli 8 kohaselt hindasid kõnealuseid taotlusi asjaomased liikmesriigid ja hindamisaruanded edastati komisjonile.
(6)
Euroopa Toiduohutusamet (edaspidi „toiduohutusamet”) hindas taotlusi ja hindamisaruandeid, uurides eelkõige ohtu tarbijatele ja vajaduse korral loomadele, ning esitas põhjendatud arvamused kavandatud jääkide piirnormide kohta (2). Toiduohutusamet edastas arvamused komisjonile ja liikmesriikidele ning tegi need üldsusele kättesaadavaks.
(7)
Toiduohutusamet jõudis oma põhjendatud arvamustes järeldusele, et seoses dimetomorfi kasutamisega õisikkapsaste puhul piisab esitatud andmetest ainult uue jääkide piirnormi kehtestamiseks brokoli puhul. Indoksakarbi kasutamise osas eskariooli ja sojaubade puhul ei osuta esitatud andmed vajadusele kehtivaid jääkide piirnorme muuta. Salatsiguri puhul ei piisa esitatud andmetest uue jääkide piirnormi kehtestamiseks. Püraklostrobiini kasutamise osas suhkrumaisi puhul ei ole esitatud piisavalt andmeid, mille põhjal saaks kehtestada uue jääkide piirnormi.
(8)
Dimetomorfi kasutamise osas salatkressi ja ameerika kollaka puhul ei ole vaja muuta kehtivaid jääkide piirnorme, kuna määruse (EÜ) nr 396/2005 III lisa A osas kehtestatud jääkide piirnormid on identsed taotletud piirnormidega. Püraklostrobiini kasutamise osas maisi, hirsi ja sorgo puhul ei ole vaja muuta kehtivaid jääkide piirnorme, kuna määruse (EÜ) nr 396/2005 II lisas kehtestatud jääkide piirnormid on identsed taotletud piirnormidega.
(9)
Muude taotluste kohta tegi toiduohutusamet järelduse, et kõik nõuded andmete puhul on täidetud ja et taotlejate soovitud muudatused jääkide piirnormides on tarbijaohutuse seisukohalt vastuvõetavad vastavalt tarbija kokkupuute hinnangule Euroopa 27 spetsiifilise tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Ei tarbijate eluaegsel kokkupuutel kõnealuste ainetega selliseid aineid sisaldavate toiduainete tarbimisel ega ka lühiajalisel kokkupuutel asjaomaste põllukultuuride ja toodete äärmusliku tarbimise korral ei ilmnenud ohtu ületada aktsepteeritavat päevadoosi või akuutset standarddoosi.
(10)
Tuginedes toiduohutusameti põhjendatud arvamusele ja võttes arvesse asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.
(11)
Määrust (EÜ) nr 396/2005 tuleks seepärast vastavalt muuta.
(12)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ei ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 II ja III lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 18. jaanuar 2013

Labels: 0
17
20
6